Emulator

Un emulator, in le senso plus general, duplica le functiones de un systema con un altere systema (i.e. forni un emulation de illos) a fin que le secunde systema duplica le aspecto e le comportamento del prime systema. (Contrasto con simulation).

Le forma de emulation le plus commun es un emulator de software. Un emulator de software es un programma de computator permittente que certe programmas es executate in un platteforma (architectura de computator) e/o systema de operation pro le qual illos non esseva originalmente scribite. Isto es facute per "emular", o reproducer, le comportamento de un typo de computator in un altere per acceptar le mesme datos, executar le mesme programmas, e attinger le mesme resultatos.

In un senso technic, le these de Church-Turing implica que omne ambiente de operation pote esser emulate intra omne altere. In le practica, isto pote esser assatis difficile, particularmente quando le comportamento exacte del systema a esser emulate non es ben documentate e ha essite deducite per ingenieria reverse. Isto anque dice nihil super restrictiones de tempore; si le emulator non executa programmas tanto rapidemente como le hardware original, le software in emulation pote esser executate multo plus lentemente que illo haberea essite executate in le hardware original.

Le majoritate del emulatores simplemente emula un architectura de hardware. Si un systema de operation specific es requirite pro le software desirate, isto debe tamben essite providite (e pote mesme esser emulate). E le systema de operation e le operation essera alora interpretate per le emulator, plus tosto que esser executate per le hardware natal. Aparte de iste interpretator pro le linguage del machina emulate, alcun altere hardware (como apparatos pro introduction e pro rendimento) debe anque esser fornite in forma virtual: si per scriber a un location specific in le memoria on pote influentiar le aspecto del schermo, per exemplo, alora isto debe tamben esser emulate.

 Emulation de computatores antique 

Un uso popular de emulatores es executar software, sovente jocos, scribite pro hardware que non es plus vendite o disponibile, tal como le Commodore 64 o modellos initial del Amiga. Le emulation de istos in systemas de computator moderne es generalmente minus effortiose que depender super le machina original, que pote esser inoperational. Nonobstante, questiones re le licentias del software pote requirer que autores de emulatores scribe software original que duplica le functionalitate del ROM e del BIOS del computator original.

Disveloppatores de software pro systemas integrate o consolas pro jocos de video sovente designa lor software in un emulator specialmente accurate appellate un simulator ante provar lo in le hardware real, a fin que le software pote esser producite e probate ante que le hardware final existe in grande quantitates, a fin que illo pote esser probate sin pender le tempore de copiar le programma al hardware, o a fin que errores pote esser solvite a un basse nivello sin introducer le effectos lateral de un debugger.

 Lista de emulatores 

Pro un lista de emulatores, vide :en:List of emulators.

Categoria:Informatica